كريم الصوفي – كود email protected 2 سيمانات على التحذيرات ديال بوليثيا ناثيونال ف اسبانيا من النصابة والشفارة اللي كيستهدفو الجالية المغربية وكيديرو راسهم بوليسيين ف الطرقان. الحرس المدني الإسباني علن عن تفكيك عصابة ديال الگريساج فيها مغاربة وكولومبيين متخصصين ف السرقة على الأوطوروت بين ملگة وغرناطة. وحسب تقارير إعلامية هاذ الشبكة الإجرامية من مورثيا وتم توقيفهم ف يوليوز 2022 وكيحركو ف طوموبيل وكاراڤان وتم توقيفهم من طرف دورية ديال الحرس المدني وبعد تنقيط المركبات تبين أنها مسروقة وتم تزوير لوحات الترقيم ديالها ولقاو عندهم كلاشينكوف وكمية من الحشيش. وحذرت الشرطة الوطنية الاسبانية مؤخرا أفراد الجالية المغربية من العصابات ديال النصابة اللي كيديرو راسهم بوليسيين ف الطرقان وكيشفرو المغاربة اللي جايين يدوزو الكونجي ديالهم ف بلادهم. وسجلت السنوات الفايتة عدد من الحوادث ديال سرقة أسر مغربية من طرف عصابات إجرامية كينتحلو أفرادها هيئة ضباط شرطة إسبانية ف الطرق العادية والسيارة اللي كتعرف حركية كبيرة ف الصيف.